สัปดาห์นี้มีประเด็น
โดย...ชัตน์วรี
12 พ.ค. 2555

โดย...ชัตน์วรี
เปิดเช้าวันจันทร์ 14 พ.ค. เวลา 11.00 น. คณะกรรมการสมาคมนักวางแผนการเงินไทยชุดใหม่ นำโดยนายธีระ ภู่ตระกูล นายกสมาคม แถลงนโยบายและทิศทางการดำเนินงาน “สมาคมนักวางแผนการเงินไทย” เพื่อยกระดับวิชาชีพบริการวางแผนการเงินของประเทศไทย 
ขณะที่เวลา 08.30 น. วันที่ 17 พ.ค. นายกิตติรัตน์ ณ ระนอง รองนายกรัฐมนตรีและ รมว.คลัง เป็นประธานเปิดงานมหกรรมการเงิน ครั้งที่ 12 “Money Expo 2012” จัดงานระหว่างวันที่ 17-20 พ.ค.นี้ ที่อาคารชาเลนเจอร์ อิมแพ็ค เมืองทองธานี ภายในงานมีธนาคารและสถาบันการเงินชั้นนำกว่า 232 แห่ง ที่มาให้บริการสินเชื่อและการลงทุนทุกรูปแบบ พร้อมโปรโมชันพิเศษ “กู้ทันใจดอกเบี้ยเริ่มต้น 0%ลงทุนต่อยอดความมั่งคั่ง” ดอกเบี้ยเงินกู้เริ่มต้น 0% ดอกเบี้ยเงินฝากสูง 
วันเดียวกัน เวลา 10.30 น. ธนาคารเอชเอสบีซี ประเทศไทย จัดบรรยายสรุปเรื่อง “Investing for a New World Order” เพื่อรับฟังข้อมูลภาวะเศรษฐกิจโลกและแนวโน้มการลงทุน โดยมีนายฟิลิป พูล ผู้อำนวยการบริหารระดับโลก บริษัท เอชเอสบีซี โกลบอล แอสเซท แมนเนจเมนต์ เป็นผู้บรรยาย
ปิดท้าย สถาบันบัณฑิตพัฒนบริหารศาสตร์ (นิด้า) จัดสัมมนา “ทำองค์กรไทยให้แข่งขันได้ภายใต้เศรษฐกิจเสรีอาเซียน (AEC) 2015” เริ่ม 08.00-17.00 น. ในวันที่ 17 พ.ค.นี้ ไม่เสียค่าใช้จ่าย ที่นิด้า